Vandag kan ’n mens dit skaars glo, maar daar was ’n tyd toe ’n mens op enige plek kon rook – in treine, busse, vliegtuie, in die fliek en agter jou lessenaar.
Mettertyd het die wetgewing teen rook in openbare plekke so streng geword – en die waarskuwings oor die impak op jou gesondheid so oorweldigend – dat ál meer mense besluit het om op te hou.
Rokers is vies oor wat hulle as ’n inbreuk op hul regte beskou, maar die departement van gesondheid hou vol: Rook maak dood.
As die wetsontwerp op die beheer van tabakprodukte en elektroniese leweringstelsels finaal aanvaar word, sal die enigste plek waar jy nog ’n dampie mag maak in die privaatheid van jou eie huis wees.
As jy ’n vrystaande huis het, mag jy in jou tuin rook, maar as jy in ’n kompleks woon, mag jy nie buite rook nie. Jy mag in jou eie motor rook, maar net as jy die enigste insittende is.
Volgens die voorgenome wet mag sigaretdosies nie meer op ’n manier versier word wat dit laat lyk asof dit koel is om te rook nie.
“Jy kan sigarette beskou as die ekwivalent daarvan as jy van die 10de verdieping van ’n gebou sou spring en e-sigarette as jy van die vierde vloer sou spring,” sê die Nasionale Raad teen Rook se uitvoerende direkteur, Savera Kalideen.
Prof. Corné van Walbeek van die Universiteit van Kaapstad se departement ekonomie sê wêreldwye statistieke wys strenger wetgewing lei tot ’n afname in die aantal rokers.
Hy sê Australië kan as die model vir die res van die wêreld beskou word. Nie net was dit die eerste land wat onopvallende verpakking gebruik het nie; die pryse van sigarette is ook hemelhoog en baie ondersteuning is beskikbaar vir mense wat wil ophou rook.
Met al hierdie maatreëls is Australië goed op pad om ’n land te word waar minder as 5% van die bevolking rook.
Jy sal dus steeds onttrekkingsimptome ervaar as jy dit ophou gebruik; dus stel jy net die onvermydelike uit.
Kies ’n datum: Stel ’n datum minstens ’n week vooruit vas sodat jy jou geestelik kan voorberei, stel die Nasionale Raad teen Rook voor.
Identifiseer dinge wat jou lus maak vir rook: ’n Aand uit saam met vriende sal jou beslis lus maak vir ’n dampie. Vermy die eerste paar maande sulke aande.